Shtojca 2- Proçedurat e Menaxhimit të Investimeve Publike

Proçedurat e mëposhtme do të aplikohen në proçesin e planifikimit të investimeve publike. Investimet publike kryhen nga sektori publik dhe kryesisht realizohen nëpërmjet projekteve të investimeve. Proçedurat e mëposhtme bazohen në Menaxhimin e Investimeve Publike. 

Projekti përbën një/ose grup aktivitetesh të cilat realizojnë një/ose më shumë produkte në një afat kohor të caktuar si pjesë e programeve të shpenzimeve publike. Projektet mund të kërkojnë si shpenzime kapitale ashtu edhe shpenzime korrente, këto të fundit si gjatë fazës kryerjes së investimit ashtu edhe pas kohës së përfundimit të tij. 

Cikli i Projektit duhet të konsiderohet si pjesë integrale e fazës së Menaxhimit të Shpenzimeve Publike. Mund të ndodhë që cikli i një projekti të mos përputhet nga pikëpamja kohore me ciklin e Menaxhimit të Shpenzimeve Publike. Kjo për arsyen e parë se cikli duhet të përputhet në mënyrë të plotë me kalendarin e një viti fiskal, ndërsa fazat e një projekti individual mund të jenë më të gjata se sa fazat korresponduese të Menaxhimit të Shpenzimeve Publike. Së dyti, mund të ndodhë që disa projekte financohen nga donatorët dhe zakonisht donatorë të ndryshëm mund të kenë cikle dhe proçedura të ndryshme nga ato të Menaxhimit të Shpenzimeve Publike që aplikon Qeveria. Në këtë kontekst, këto proçedura synojnë të ndërtojnë një proçes që lidh në mënyrë integrale proçesin e menaxhimit të projekteve të investimeve me proçesin e përgjithshëm të Menaxhimit të Shpenzimeve Publike.
· Seksioni i parë i proçedurave shpjegon fazat e ciklit të menaxhimit të projektit, identifikimi i projektit, vlerësimi dhe përgatitja e projektit, aprovimi dhe financimi i projektit, zbatimi i projektit, monitorimi i zbatimit të projektit, raportimi i projektit, vlerësimi dhe auditimi.

· Seksioni i dytë shpjegon proçedurat e përgatitjes së projekt-propozimit, si dhe formularët përkatës që duhen plotësuar për këtë qëllim. Gjithashtu, shpjegon rolin e njësisë së qeverisjes së përgjithshme. 

· Seksioni i tretë shpjegon proçedurat e analizës dhe vlerësimit të projekteve dhe lidhjen e tyre me programet e shpenzimeve publike.

Cikli i Menaxhimit të Investimeve Publike

Diagrama e mëposhtme përshkruan fazat e Ciklit të Menaxhimit të Investimeve Publike.
[image: image2.emf]Procesi i Vendimarrjes ne Institucionet Buxhetore

JO

PO

Sekretari Pergjithshem 

GSBI

Konsultim me 

Dept. Budget/ 

Finance

JO PO

Projekti  

Eleminohet

PBA/ Buxheti Vjetor  

Paraqitur MF 

Drejtuesi i Programit

Propozuesi i Projektit

Projekti  

Eleminohet

JO PO

Projekti  

Eleminohet

Approvuar 

IB

Konsultim me  

Dept. e 

Politikave  


Proçeset dhe proçedurat e secilës fazë të ciklit janë të rëndësishme sepse sigurojnë faktin që projekti do të menaxhohet në mënyrë efektive dhe do të arrijë qëllimin e tij. 
(i) Identifikimi i projektit është proçesi i identifikimit e shqyrtimit të ideve për projekte investimi;
(ii) Vlerësimi dhe përgatitja e projektit është proçesi i analizës dhe vlerësimit të efektivitetit ekonomik dhe financiar, si dhe i mundësisë së realizimit të projektit; 
(iii) Aprovimi dhe financimi i projektit është faza në të cilën projekti shqyrtohet/aprovohet për financim nëpërmjet proçesit të përgatitjes të kërkesave buxhetore të Programit Buxhetor Afatmesëm të njësisë së qeverisjes së përgjithshme përkatëse;
(iv) Zbatimi i projektit është faza në të cilën projekti zbatohet dhe realizohen outputet e tij; 
(v) Monitorimi i zbatimit të projektit është faza e ciklit gjatë së cilës ndiqet ecuria e zbatimit fizik të investimit dhe informacioni i dërgohet Thesarit për zbatimin financiar të projektit (kontabilizimi i shpenzimeve);
(vi) Raportimi i projekteve, Vlerësimi dhe Auditimi është faza e ciklit në të cilën raportohet për zbatimin fizik dhe financiar të projektit. Ky informacion i dërguar testohet kundrejt rregullave financiare dhe realizimit të treguesve të perfomancës së projektit.
FAZA I – Identifikimi i projekt-idesë 
Hapi 1 – Prezantimi i projekt-idesë 
Projektet nisin në formën e idesë për të realizuar disa outpute, që do të kontribuojnë në arritjen e objektivave dhe qëllimeve të politikave të caktuara ose që do të ndihmojnë në zgjidhjen e problemeve, që hasen për arritjen e këtyre objektivave dhe qëllimeve. 
Projekt-idetë mund të lindin në rrugë të ndryshme, p.sh. nëpërmjet analizës dhe punës kërkimore, eksperiencës së fituar gjatë zbatimit të projekteve te tjera, zhvillimit të teknologjive të reja, etj. 
Projekt-idetë për investime prezantohen nga “Propozuesit e Projektit” (ose siç quhen ndryshe, “Menaxherët e Projektit”) në Ekipin e Menaxhimit të Programit (EMP). Në shumicën e rasteve projektet propozohen nga specialistët në departamentet që janë Drejtues për Programin në të cilin bën pjesë projekti i investimit. 
Prezantimi i projekt-idesë është hapi i parë i proçesit të Menaxhimit të Investimeve Publike. Si fillim, projekt-ideja duhet t’i komunikohet dhe të diskutohet me Drejtuesin e Programit.
Projekt-idetë prezantohen në Formularin 1 (F-1) – Formulari i Identifikimit të Idesë së Projektit (FIIP) 
Formulari i Identifikimit të Idesë së Projektit duhet të përfshijë informacionin e mëposhtëm: 
(i)  Emri i Propozuesit të Projektit - Zyrtari që përgatit Formularin e Projekt-Idesë dhe detajet kontaktuese. 
(ii)  Emri i njësisë së qeverisjes së përgjithshme - p.sh. Ministria e Arsimit dhe Shkencës; 
(iii)  Vendndodhja - Vendi ku do të kryhet investimi.
(iv)  Ideja e Projektit - Një përshkrim i shkurtër i idesë së projektit.
(v)  Problemet që do të adresohen - Një shpjegim i shkurtër dhe i qartë i problematikës së gjendjes aktuale, e cila pengon arritjen e qëllimeve dhe objektivave të politikave të programit dhe mënyrën se si projekti i propozuar ndihmon në kapërcimin e problematikës aktuale.
(vi)  Emri i Programit - Ky është emri i programit ashtu siç shfaqet në Dokumentin e Buxhetit Vjetor (p.sh. Arsimi Bazë, Arsimi i Mesëm, etj.) 
(vii)  Qëllimet dhe objektivat e politikave të Programit, të cilat do të arrihen nëpërmjet këtij projekti - Kjo do të përfshijë një përmbledhje të objektivave dhe synimeve të politikave të programit. Nëse projekti i shërben më shumë se një programi, ky seksion i formularit do të përfshijë një përmbledhje të qëllimeve dhe objektivave të politikave të secilit program që do të mbështeten nga ky projekt.
(viii)  Vlerësimet paraprake të kostove - Një vlerësim paraprak i kostos së parashikuar të projektit. 
(ix)  Arsyet për pranimin ose refuzimin e projekt-idesë nga Drejtuesi i Programit - Një shpjegim i shkurtër dhe i qartë i arsyeve për pranimin ose refuzimin e projekt-idesë.
(x)  Arsyet për pranimin ose refuzimin e projekt-idesë nga Nëpunesi Autorizues - Formulari duhet të nënshkruhet dhe të datohet nga Nëpunësi Autorizues. 
Hapi 2 – Rishikimi i Projekt-Idesë nga Drejtuesi i Programit.
Një kopje elektronike ose e printuar e Formularit 1 duhet të dorëzohet tek Drejtuesi i Programit. 
Me marrjen e Formularit 1, Drejtuesi i Programit duhet të mbledhë Ekipin e Menaxhimit të Projektit. 
Ekipi i Menaxhimit të Projektit, duhet të diskutojë mbi idenë e projektit për investim, mbi problemet që do të adresohen nga projekti dhe koston paraprake të investimit në fjalë si dhe të bjerë dakort ose të refuzojë idenë e projektit për investim. 
Në rast se do të jetë e nevojshme, duhet të kerkohet ndihma e stafit teknik (inxhinierëve, nëse projekti përfshin probleme të natyrës inxhinierike dhe/ose të nëpunësit zbatues për probleme që lidhen me kostot). Drejtuesi i Programit duhet të mundohet të arrijë një konsensus mbi kostot treguese të projektit, periudhën e zbatimit, shpërndarjen e kostove në vite, burimet e financimit dhe një vlerësim paraprak të outputeve dhe përfitimeve të projektit. 
Kur Ekipi i Menaxhimit të Projektit arrin në një marrëveshje mbi informacionin e nevojshëm Drejtuesi i Programit duhet të nënshkruajë formularin në seksionin përkatës dhe të autorizojë projektin për fazat e mëtejshme të vlerësimit. 
Hapi 3 – Rishikimi i Projekt-Idesë nga Nëpunësi Autorizues. 
Në vijim, Drejtuesi i Programit duhet të dorëzojë Formularin 1 te Nëpunësi Autorizues. 
Nëpunësi Autorizues duhet të bëjë një vlerësim paraprak mbi domosdoshmërinë e një ndërhyrjeje me investim publik në fushën përkatëse dhe njëkohësisht vlerëson nëse informacioni i dhënë në Formularin 1 siguron faktin që projekti është i pranueshëm dhe i realizueshëm nga pikëpamja financiare dhe teknike. 
Nëpunësi Autorizues duhet të vendosë nëse projekti duhet t’i kalojë Grupit për Menaxhimin Strategjik (GMS). Në qoftë se Nëpunësi Autorizues e refuzon idenë e projektit, arsyet e refuzimit duhet të përshkruhen në seksionin përkatës të formularit. Në këtë rast F-1 i kthehet për rishikim Ekipit të Menaxhimit të Projektit. Nëse Nëpunësi Autorizues e pranon idenë e projektit të investimit, më pas ia paraqet për shqyrtim Grupit për Menaxhimin Strategjik (GMS) të njësisë së qeverisjes së përgjithshme përkatës, si më poshtë.
Hapi 4 – Rishikimi i Projekt-Idesë nga Grupi për Menaxhimin Strategjik (GMS)
Grupi për Menaxhimin Strategjik duhet të refuzojë projekt-idenë në rast se:

· cilësia e informacionit është e dobët dhe e pamjaftueshme për të përcaktuar nëse projekti duhet të vijojë në faza të tjera për përgatitje të mëtejshme;
· projekti nuk është në përputhje me objektivat e strategjive të sektorit apo programit përkatës, ose 
· vlerësimi fillestar i kostove të projektit tejkalon në mënyrë të pajustifikueshme përfitimet e mundshme nga realizimi i investimit.
Nëpunësi Autorizues duhet të regjistrojë vendimin e Grupit për Menaxhimin Strategjik (GMS) në seksionin përkatës në Formularin 1 dhe duhet të japë një shpjegim të shkurtër rreth arsyes së pranimit ose refuzimit të projekt-idesë në këtë fazë. Ky shpjegim duhet të tregojë nëse projekt-ideja duhet të rishikohet ose jo nga Ekipi i Menaxhimit të Programit dhe të dorëzohet përsëri tek Grupi për Menaxhimin Strategjik apo nëse kjo projekt-ide duhet të braktiset. 
Në rast se Nëpunësi Autorizues nuk udhëzon ndryshe, Drejtuesi i Programit, duhet të udhëzojë stafin e tij/saj për të vazhduar punën e nevojshme për përgatitjen e projektit. 
FAZA II – Përgatitja e Propozimit të Projektit të Investimit 

Hapi 1 – Përgatitja e Formularit të Propozimit të Projektit të Investimit (FPPI) 
Nëse ideja e investimit konsiderohet efektive dhe ekonomike për zgjidhjen e problemeve aktuale, atëherë projekti duhet të kalojë në fazën e mëtejshme për një analizë dhe vlerësim më të detajuar.

Ekzistojnë tre nivele analize/ vlerësimi që mund të aplikohen: 

	Tipi i Analizës/Vlerësimit Sektori
	Sektori i Infrastrukturës
	Sektorët e Tjerë
	Formularët e kërkuar

	(i) Analiza/Vlerësim Bazë 

(Kategoria I e projekteve)
	Deri në
100,000,000 Lek
	Deri në 

50,000,000 Lek
	F - 2 

(FPPI)

	(ii) Analiza/Vlerësim i Mesëm 

(Kategoria II e projekteve)
	Mbi 

100,000,000 Lek
	Mbi 

50,000,000 Lek
	F - 2 (FPPI)

F - 3 (FAKP)

	(iii) Analiza/Vlerësim i Plotë
(Kategoria III e projekteve)
	Niveli i kërkesave dhe vlerësimit specifikohen sipas çdo rasti të veçantë.


Për çdo nivel të analizës / vlerësimit të propozimit për investim do të kërkohet:

	Niveli i Analizës / Vlerësimit
	Informacioni i Kërkuar

	1 – Analiza/Vlerësimi Bazë
(“Kategoria I” e projekteve)

Kërkohet të plotësohet vetëm F-2 (FPPI)


	Pikat e kontaktit
· Emri i njësisë së qeverisjes së përgjithshme/kodi

· Emri dhe pozicioni i propozuesit të projektit
· Detajet e kontaktit me propozuesin e projektit. Të dhëna mbi drejtorinë e buxhetit 

· Personi i kontaktit të Buxhetit & Financës
· Detajet e kontaktit të Buxhetit & Financës
Identifikimi i Investimit

· Njësia e qeverisjes së përgjithshme/grupi/sektori/Kodi i Grupit

· Emri i Programit/Kodi

· Emri i Projektit/Kodi

· Numri i identifikimit nga Drejtuesi i Programit
· Vendndodhja e Projektit
· Statusi i projektit - i ri/në vazhdim

· Statusi i financimit nga donatori (nëse ka)

· Data e fillimit/Data e përfundimit

Justifikimi i Investimit

· Problemet e situatës aktuale që duhen adresuar/Justifikimi i nevojës për investim

· Përputhja e projektit me qëllimet dhe objektivat e Programit, të cilat projekti do të ndihmojë të arrihen

Specifikimi i Projektit & Analiza e Alternativave të Investimit
· Objektivi i Investimit 

· Alternativat që do te analizohen
· Përshkrimi për çdo alternativë
· Alternativa e përzgjedhur (rekomanduar) 
· Arsyet e përzgjedhjes së kësaj alternative
· Produktet dhe përfitimet e projektit të investimit

· Sasia e produktit 
· Njësia e produktit

· Kosto për njësi e produktit

Vlerësimi i Kostos dhe i Përfitimeve
· Kosto e parashikuar për dy vitet e mëparshme

· Kosto e investimit për tre vitet e ardhshme

· Kosto e mbetur e investimit pas tre vjetëve

· Kosto totale e investimit 

· Kosto periodike (shpenzimet korrente) si rezultat i investimit 

· Te ardhurat si rezultat i kryerjes së investimit (nëse ka)

· Financimi i donatorëve (nëse ka)

· Kostoja neto 

· Supozimet e bëra në vlerësimin e kostove dhe të ardhurave të investimit
Menaxhimi i Projektit – Supozimet dhe Rreziqet

· Supozimet dhe Rreziqet në zbatimin e projektit dhe veprimet e planifikuara për eleminimin e efektit të tyre 

· Përmbledhje e mënyrës dhe rolit të njësisë së qeverisjes së përgjithshme, që do të menaxhojnë projektin 
Informacione të tjera

· Lista e dokumentave 
· Informacione të tjera

Autorizuesit – nivelet e shqyrtimit të projektit dhe personat përkatës

	2 – Analiza / Vlerësimi i Mesëm

(“Kategoria II” e projekteve)

Kërkohet të plotësohet:

· F-2 (FPPI)

· F-3 (FAKP)


	(përveç informacioneve të vlerësimit bazë, si më lart)

Vlerësimi financiar dhe ekonomik i alternativave të investimit
· Formulari i Analizës Kosto-Përfitim të plotësohet për të paktën 2 alternativa (opsione) të investimit, në bazë të identifikimit të paktën të tre alternativave ekuivalente “nuk investohet” – “investim minimal” – “investim i konsiderueshëm”

· Vlerësimi i kostove dhe i përfitimeve (të ardhurave) për alternativat e identifikuara 

· Analiza Kosto-Përfitim për alternativat e identifikuara, llogaritja e Vlerës Aktuale Neto, Normës së Brendshme të Kthimit, Raportit Kosto-Përfitim, Ndikimit Mesatar Periodik 
· Supozimet e bëra në llogaritjen e kostove dhe të ardhurave 

· Alternativa e përzgjedhur (rekomanduar)
· Arsyet në zgjedhjen e alternativës së rekomanduar
· Tregoni me (Po/Jo) nëse janë përgatitur dokumentat e mëposhtme (i) Plani Projektit (ii) Studimi i fizibilitetit të zhvilluar 

· Tregoni me (Po/Jo) nëse janë kryer vlerësimet e mëposhtme (i) vlerësimi mjedisor (ii) vlerësimi i impaktit social (iii) vlerësime të tjera – (nëse ka)

· Informacione të tjera

· Autorizuesit – nivelet e aprovimit

	3 – Analiza / Vlerësimi i plotë
(Kriteret do të specifikohen rast pas rasti)


	(përveç informacioneve të vlerësimit të mesëm, si më lart)
· Analizat e plota ekonomiko-financiare;

· Studimi i plotë ose i pjesshëm i fizibilitetit; 

· Skenarët e rrjedhjes së parasë dhe financimit

· Alternativat e dizenjimit të projektit

· Plani i prokurimit

· Vlerësimet e impakteve mjedisore, sociale dhe analiza të tjera që nevojiten
· Të tjera, sipas rastit


2.1  – Analiza / Vlerësimi i alternativave të investimit
Propozimet për investim duhet të marrin në shqyrtim sa më shumë mënyra alternative për zgjidhjen e problemit dhe realizimin e objektivave. 

Koncepti më i rëndesishëm në përgatitjen, analizën dhe vlerësimin e investimeve është se gjithmonë ekziston një numër alternativash të ndryshme për zgjidhjen e një problemi. Rrallë ndodh që për një problem të ketë një zgjidhje të vetme. Normalisht, një zgjidhje mund të jetë më e mira ndër një numër të caktuar alternativash të mundshme.

Prandaj është e rëndësishme të identifikohen alternativat e ndryshme (opsionet) për realizimin e një investimi dhe të kryhet me kujdes analiza e tyre përpara se te behet zgjedhja e alternatives se preferuar/rekomanduar. Per shembull, per te zgjidhur rritjen e kerkeses per energji elektrike te nje vendi, ekziston nje zgjedhje midis ndertimit te nje (ose me shume) hidrocentrali apo ndertimit te nje (ose me shume) termocentrali. Brenda tyre ka gjithashtu disa alternativa, si p.sh. ne rastin e hidrocentralit mund te zgjedhim midis digave apo gjeneratoreve te permasave te ndryshme, te kombinuar ne menyra te ndryshme. Ndersa ne rastin e termocentraleve mund te zgjedhim lenden djegese, fuqine, vendndodhjen, etj. Ne nje tjeter shembull, i cili lidhet me mbipopullimin e klasave ne shkollat fillore te qyteteve, mund te merren ne shqyrtim alternativa e ndertimit te nje shkolle te re, ndertimit te anekseve te nje shkolle ekzistuese, marrjes me qera, organizimin e mesimit ne turne te ndryshme, transportimin e nxenesve ne shkolla te tjera, etj. 

Analiza e alternativave eshte nje pjese shume e rendesishme e analizes se investimit. Qellimi i zhvillimit te opsioneve alternative eshte qe te ndihmoj ne gjetjen e nje zgjidhjeje efektive dhe ekonomike te perdorimit te fondeve, qe permbush rezultatet e deshiruara dhe objektivat e nderhyrjes me investimin. 
2.2  Identifikimi i Alternativave 
Ky hap përfshin identifikimin e një liste alternativash, të cilat qeveria mund t’i ndërmarrë për të arritur rezultatin dhe objektivat e dëshiruar të investimit. Variacioni i alternativave varet nga natyra e këtyre objektivave dhe rezultateve. Identifikimi dhe analizimi i detajuar i alternativave i ndihmon nivelet e mësipërme të vendimmarrjes për të kuptuar veprimet e mundshme që duhet të ndërmerren për zgjidhjen e problemeve aktuale.

Për projektet mbi një vlerë të caktuar duhen marrë në shqyrtim një numër i madh alternativash investimi, përpara se një pjesë e tyre të seleksionohen dhe ti nënshtrohen një vlerësimi më të detajuar. 
Lista e alternativave duhet të përfshije të paktën tre opsionet e mëposhtme: 
(i) “nuk investohet” 

(ii) “investim minimal” 
(iii) “investim i konsiderueshëm”

Në alternativën “nuk investohet” vazhdohet me situatën aktuale, pa u ndërmarr asnjë aktivitet investimi shtesë. Kjo ndihmon për evidentimin dhe analizën e pasojave nëse projekti nuk realizohet. Gjithashtu, kjo alternative mund të shërbejë si bazë krahasimi të kostove (atyre periodike) me alternativat e tjera më të kushtueshme. 

Në alternativën “investim minimal” shteti ndërmerr veprimet minimale të nevojshme për ta lehtësuar problemin. Alternativat “investim minimal” zakonisht sigurojnë një zgjidhje të pjesshme të problemit. Ato mund të shikohen gjithashtu si baza për vlerësimin e alternativave të tjera, më të kushtueshme, që ofrojnë zgjidhje më të qëndrueshme.

Në alternativën “investim i konsiderueshëm” nevojat e investimit adresohen në mënyre më të plotë kundrejt një kostoje investimi më të lartë. Këto opsione zakonisht ofrojnë zgjidhje më komplekse të problemit. Rekomandohet që nëse është e mundur, të zhvillohet me shumë se një alternative “investim i konsiderueshëm”.

Alternativat “nuk investohet” dhe “investim minimal” duhet të konsiderohen patjetër në listën përmbledhëse e alternativave, për të shërbyer si bazë krahasimi për më tej (“investim i konsiderueshëm”).

Një përshkrim i investimit, së bashku me alternativat e konsideruara, duhet të prezantohet në Formularin 2 – Propozimi i Projektit te Investimit (FPPI), i cili duhet te përdoret për projektet e Kategorisë I dhe Kategorisë II. 

Një shpjegim i mëtejshëm mbi analizat e alternativave për Kategorinë II dhe III do të jepet nëpërmjet analizës kosto-përfitim si më poshtë.

2.3  Vlerësimi i shpejtë
Edhe pse sistemi standard i analizës kosto përfitim (i shpjeguar më poshtë) përben një nga metodat më rigoroze për vlerësimin dhe analizimin e projekteve të mëdha të investimeve në sektorin publik, është e rëndësishme që në fillim të behet një vlerësim i shpejtë i alternativave të identifikuara më qëllim eliminimin në fazën fillestare të atyre alternativave, të cilat për arsye të ndryshme mund të mos jenë të realizueshme. Kjo sepse në fazat e mëtejshme zhvillimi dhe analiza e propozimeve kërkon mjaft kohë dhe energji dhe nëse këto harxhohen për një alternative apo projekt që nuk ka të ardhme, do të ishte një keqpërdorim i burimeve njerëzore. 

Një investim efiçent ka mjaft të përbashkëta me modelin e një organizmi efiçent. Aty shndërrohen inputet në outpute në mënyrën më pak të kushtueshme. Ekzistojnë tre procese themelore në të cilat duhet të kalojë një alternativë, të cilat ndihmojnë në kryerjen e një vlerësimi të shpejtë: 

i. Output – Ka një kërkesë për këtë investim? 

ii. Input – Janë inputet që nevojiten në dispozicion (e të arritshme)?

iii. Procesi i zhvillimit – A është mënyra më efiçente e shndërrimit të inputit në output?

E mira e kësaj metode (vlerësimi i shpejtë) është se mund të aplikohet në të gjitha llojet e alternativave, qofshin ato inpute/outpute financiare apo fizike.

Për investime në vlerë të vogël, kjo formë e vlerësimit është e vetmja që kërkohet apo që është e mundur të bëhet. Ndërsa për investimet me vlera të mëdha do te kërkohet një studim më i plotë dhe analiza kosto-përfitim.

2.4  Krijimi i listës së reduktuar të alternativave për vlerësimet e detajuara

Është e nevojshme të krijohet një liste e reduktuar e alternativave. Sidoqoftë, kjo listë duhet të mbulojë një gamë të gjerë të alternativave potenciale që duhet të konsiderohen për arritjen e objektivave të investimit. 

Për çdo alternative që do të përjashtohet nga vlerësimet e mëtejshme duhet të paraqiten arsyet përkatëse, të cilat duhet të regjistrohen. 
2.4  Llogaritja dhe Vlerësimi i kosto-përfitimeve të alternativave të investimit 

Është e rëndësishme llogaritja dhe vlerësimi i saktë i kostove dhe përfitimeve (të ardhurave) që çdo investim sjell për Qeverinë (Buxhetin e Shtetit) dhe shoqërinë (publiku). Mbi bazën e këtyre llogaritjeve, vendimmarrësit mund të krahasojnë treguesit për të përzgjedhur alternativen me te mire te mundshme për investimin.

Kostot dhe përfitimet relevante janë ato kosto apo përfitime që ndikohen nga kryerja e investimit. Për qëllime llogaritjeje, do të aplikohet llogaritja e kostove/përfitimeve marxhinale – rritja apo zvogëlimi i kosto/përfitimeve në qoftë se projekti do të ndërmerret.

Formulari 3 – Formulari i Analizës Kosto-Përfitim (FAKP) duhet të përdoret për këtë qëllim. Kostot dhe përfitimet e alternativës së investimit duhet të llogariten për të gjithë jetëgjatësinë e investimit, maksimumi deri në 20 vjet. 

Kostot dhe përfitimet e çdo alternative do të llogariten duke u bazuar në çmimet e tregut, pra ne terma “reale” (çmimet e sotme në treg) dhe nuk duhet të përfshihen në to efektet e inflacionit.

Kostot dhe përfitimet e pavlerësueshme në terma monetare 

Është e rëndësishme që të gjitha kostot dhe përfitimet e mundshme të një investimi të llogariten. Sidoqoftë, në disa raste, për shkak të mungesës se çmimeve të tregut, disa kosto/përfitime nuk mund të vlerësohen në terma financiare. P.sh kosto/përfitimet (financiare) nga rritja e cilësisë së mësimdhënies në arsimin fillor, në sektorin e shëndetësisë, investimi për përmirësimin e aksesit tek shërbimi i urgjencës mjekësore ose investimet në sektorin e ambientit.

Edhe pse për shume kosto/përfitime sociale apo ambientale të rëndësishme për shoqërinë përcaktimi i çmimeve të tregut është i pamundur, është i rëndësishëm konsiderimi i tyre në çfarëdo mënyre në vlerësimet që duhen të ndërmerren. Këto kosto apo përfitime nuk duhet të injorohen edhe pse mund të jetë e vështirë të shprehen në terma financiare. Rendësi në këto raste duhet ti jepet analizës së kostove-përfitimeve jo-monetare si rezultat i investimit.

2.4.1 Vlerësimi i kostove
Kostot dhe përfitimet, relevante te një investimi, janë kostot dhe përfitimet reale “ekonomike”, në të cilat përfshihen kostot/përftimet e njësisë së qeverisjes së përgjithshme (Buxheti i Shtetit) dhe kostot/përfitimet e publikut. Kostot totale duhet të përfshijnë kostot direkte, indirekte dhe shpenzimet e përgjithshme.

Kostot e pakthyeshme e investimeve, që kanë ndodhur në periudhat e mëparshme, nuk duhet të merren parasysh në vlerësimin e alternativave, por vetëm ato kosto që do të kryhen në të ardhmen e për të cilat pritet të merret një vendim.
Vlerësimi i kostove është shpesh herë i vështirë, në varësi të nivelit të detajimit të tyre. Në varësi të nivelit të detajimit të kostove në procesin e vlerësimit të kostove duhet të përfshihen sa më shumë të jetë e mundur kontabiliste, ekonomiste apo specialiste të ndryshëm, që mund të kenë një vlerë të shtuar në analizat e investimit. 

Një objekt mund të ketë një vlerë të mbetur në momentin që koha e përdorimit të tij (jetëgjatësia e investimit) mbaron, kështu që ai mund të vazhdojë të përdoret brenda nevojave të institucionit, të shitet ose të ketë ndonjë përdorim tjetër alternativ. “Vlera e mbetur” duhet të përfshihet në llogaritjet e kostos edhe pse mund të jetë i vështirë përcaktimi i saktë sot i vlerës së mbetur të investimit në ardhmen
. Sidoqoftë, kur është e mundur, vlera e mbetur duhet të përfshihet në llogaritjen e kostove (si një kosto negative) të alternativave të investimit.

Disa projekte mund t’i sjellin qeverisë detyrime dhe obligime shtesë në të ardhmen nëse realizohet investimi. Ky parashikim gjithashtu duhet të përfshihet në vlerësim dhe të monitorohet nëse projekti vazhdon. Një shembull për këtë mund të jetë çdo pagesë për ndihmë sociale si rezultat i nxjerrjes nga puna, pagesat për shpronësime te tokës, etj. 

Amortizimi
 dhe interesat nuk duhet te përfshihen ne këto vlerësime si kosto financiare (edhe pse në kontabilitet këto zëra përbejnë një informacion te rëndësishëm). 

2.4.2 Vlerësimi i përfitimeve

Qëllimi i vlerësimit të përfitimeve bëhet me arsyen për të parë nëse të mirat dhe përfitimet nga realizimi i investimit justifikojnë kostot e tij dhe për te mundësuar qe alternativat e një investimi te mund te krahasohen ne mënyre sistematike për sa i përket kostove dhe përfitimeve që sjellin. 

Rregulli bazë është që përfitimet duhet të vlerësohen në terma financiar (në formën e të ardhurave) më përjashtim të rasteve kur llogaritja e tyre në terma monetar është e pamundur të realizohet (si shpjegohet me sipër). Sidoqoftë, edhe pse nuk është i mundur vlerësimi i të gjithë përfitimeve në terma monetar, është me rendësi marrja parasysh e tyre në krahasimin e diferencave ndërmjet alternativave të investimit.

Për një pjesë të konsiderueshme të investimeve në sektorin publik është i vështire vlerësimi i përfitimeve, veçanërisht në sektorin e shëndetësisë, arsimit, ambientit dhe në përgjithësi investimeve të ndryshme, që nxisin mirëqenien sociale. Nga ana tjetër, edhe pse një pjesë e përfitimeve mund të jetë teorikisht e matshme, mungesa e të dhënave të sakta mund ta bej vlerësimin thjesht një hamendje ose llogaritja e këtyre të dhënave mund të jetë më e kushtueshme sesa përfitimi nga informacioni që nxirret prej tyre. Në mungesë të të dhënave direkte për vlerësimin monetar të përfitimeve, për investime në vlera të mëdha mund të zgjidhet që të kryhet një studim para se të vendoset për të ardhmen e investimit.

2.5  Analizat dhe krahasimi i alternativave të investimit

Siç thuhet më lartë, një projekt investimi është proçesi i shndërrimit të burimeve (inputeve) në rezultate (outpute). Disa projekte janë me të vërtete efiçente në terma të outputit, ndërsa disa të tjerë kërkojnë vlera të larta inputi (kosto) krahasuar me vlerën e outputit që prodhojnë. 

Një problem i ngjashme me këtë është dhe krahasimi i alternativave për projektet që kërkojnë një investim fillestar të madh, por kanë kosto të vogla periodike në vitet e ardhshme, me ato investime ku kostot fillestare të investimit janë të vogla, por kanë kosto të larta periodike në vitet e ardhshme (p.sh krahasimi i projekteve të një hidrocentrali me atë të një termocentrali). Në të dyja rastet një krahasim mund të bëhet vetëm duke përdorur një metodë vlerësimi që merr në konsideratë “faktorin kohë” dhe duke vlerësuar kostot dhe përfitimet në kohë të ndryshme gjatë jetës së investimit. Për këtë qëllim përdoret “metoda e skontimit” si më poshtë.

2.5.1 Skontimi

Skontimi
 është një metodë që përdoret gjerësisht në vlerësimin e investimeve. Skontimi bën të mundur krahasimin e flukseve të kostove dhe përfitimeve në periudha të ndryshme kohore (ndër vite) dhe i kthen ato në të njëjtën bazë krahasimi, pavarësisht se kur ato ndodhin. 

Norma e skontimit përdoret për të shndërruar kostot dhe përfitimet e ardhshme në një vlerë të vetme, që quhet vlera e tanishme (ose vlera aktuale). 

2.5.2 Efektiviteti i Kostos – Metoda e Analizës së Kostos më të Ulët

Efektiviteti i kostos përben një kriter për krahasimin e kostove të alternativave të mundshme që realizojnë output të njëjtë, ose e thënë ndryshe mënyra më efektive e realizimit të objektivit të investimit, apo thjesht alternativa që ka koston më të vogël për arritjen e të njëjtit rezultat.

Kjo metodë njihet edhe si Metoda e Analizës së Kostos më të Ulët
Analiza e efektivitetit të kostos përdoret më shumë në rastet kur përfitimet nga investimi nuk mund të maten në terma monetare ose kur nuk është e këshillueshme të veprohet kështu. Ne këto raste përzgjedhja bazohet në alternativën e investimit që ofron koston më të ulët. 

Siç përmendet më sipër, kur përfitimet nga realizimi i investimit nuk mund të maten monetarisht, kriteri i efektivitetit së kostos është i vetmi që do të përdoret duke qënë se kosto është i vetmi element i njohur. Ky proçes konsiston thjesht në llogaritjen e të gjitha kostove, ato kapitale dhe periodike te një alternative, skontimin e fluksit të tyre ndër vite, për të siguruar vlerën e tanishme (aktuale) te kostove. Alternativa me vlerën aktuale (e tashme) më të vogël është alternativa më e mirë. Duhet pasur parasysh se nëse alternativat kanë ndryshime të konsiderueshme në nivelet e outputit/rezultatit që ofrojnë, krahasimet e mësipërme janë të pavlefshme. 

Ne këto raste preferohet dhe rekomandohet te përdoret metoda e kostos më të ulët për njësi.

Në investimet ku nuk ka përfitime monetare, por ato mund të maten në mënyra të tjera (numri i pacienteve të trajtuar, numri i studenteve, etj.) është me rendësi të konsiderohen treguesit e efiçences se kostos. Me poshtë jepet një tabele me disa shembuj të treguesve të efiçences se kostos. 

	Tregues të efiçencës së kostos – (shembuj)

	Ujësjellës:
	· Kosto për frymë (në raport me të ardhurat)

· Konsumi për frymë
· Numri i rasteve të të sëmurëve nga përdorimi i ujit

	Arsimi:
	· Numri i nxënësve për klasë
· Raporti nxënës/mësues

· Kosto për metër katror e klasës

· Kosto e investimit për nxënës

· Kosto vjetore për nxënës

	Shëndetësia:
	· Kosto për pacient 

· Kosto për shtrat 

· Hapësira për shtrat

· Koefiçenti i përdorimi te shtretërve

· Numri i pacienteve për shtrat

· Raporti mjek/infermiere

· Stafi mjekësor/numri i pacienteve

· Stafi mjekësor/numri i shtretërve

· Kosto e vaksinimit për person

· Mesatarja e ditëve te shtrimit te pacienteve

	Transporti:
	· Ngarkesa e trafikut (automjete ne dite, etj.)

· Kostoja për kilometër

· Kostoja kapitale për përdoruesit e automjeteve 

· Vlera e produkteve te tregtuar/transportuar në një zonë të caktuar 

	Elektriciteti:
	· Kostoja për KËH

· Kostoja për konsumator

· Konsumi për konsumator

	Strehimi:
	· Kostoja për metër katror

· Sipërfaqja për njësi 

· Raporti kosto/e ardhur për banore

· Raporti qera/kosto

	Automjetet:
	· Numri i kilometrave 
· Numri i aksidenteve

· Raporti staf/automjete

· Sipërfaqe parkimi/numër automjetesh

-   Etj.


2.5.3 
Metoda e Analizës Kosto-Përfitim

Qëllimi kryesor i vlerësimit të alternativave të investimit është matja e inputeve (kostove) që shpenzon dhe përfitimeve (të ardhurat) që prodhon një investim dhe ndërtimi i një sistemi logjik për ti lidhur ato me njëra-tjetrën. Për te realizuar këtë shërben një metode e përdorur gjerësisht ne analizën e investimeve: Metoda e Analizës Kosto-Përfitim. 
Analiza Kosto-Përfitim është një analize që përdoret kur të dyja, si kostot edhe përfitimet, mund të shprehen në terma monetare. 

Tre janë treguesit kryesore që përdoren në analizën kosto-përfitim: (i) Vlera Aktuale Neto (ii) Norma e Brendshme e Kthimit (iii) Raporti Kosto-Përfitim. 

· Vlera Aktuale Neto (VAN) është thjesht diferenca midis flukseve të skontuara të përfitimeve dhe kostove. Teorikisht, sa me e lartë VAN-ja, aq më i dëshirueshëm është një projekt, por në praktike VAN-ja mund të ndikohet nga madhësia e investimit. Kjo është arsyeja pse përdoren edhe dy treguesit e mëposhtëm. 

· Norma e Brendshme e Kthimit (NBR) është norma e skontimit në nivelin e së cilës flukset e aktualizuara të përfitimeve me ato të kostove janë te barabarta. Sa më e lartë NBR-ja, aq më i preferueshëm është investimi. NBR-ja është e leverdishme pasi lejon vendosjen e normës minimale të kthimit, që agjencia shtetërore mund të përcaktojë, nën të cilën nuk pranohen projekte investimi. Kështu, një korporate elektrike mund të vendosi si objektiv minimal një norme kthimi, le të themi 10%. Kriteri i NBR-së lejon që të pranohen dhe refuzohen projektet e mundshme nëse norma e tyre e kthimit është respektivisht mbi dhe nën 10%. Ky koncept është gjithashtu tërheqës për personat që mendojnë në termat e normave private të fitimit, edhe pse dy idetë mund të jenë të ndryshme në aspekte të tjera të rëndësishme. NBR-ja mund të përcaktohet si norma e skontimit në të cilën vlera aktuale neto e projektit është zero, duke realizuar kështu një lidhje midis NBR-se dhe VAN-se.

· Raporti Kosto-Përfitim (RKP) është raporti midis totaleve të skontuara të përfitimeve dhe kostove. Kështu, nëse totali i përfitimeve te skontuara është 120 dhe totali i kostove te skontuara është 100, raporti kosto-përfitim është 1.2:1 (dhe VAN-ja është 20). Ky raport na lejon te dallojmë alternativat për te cilat VAN-ja mund të jetë e lartë në varësi të madhësisë së investimit. 

Në të shumtën e rasteve, NBR-ja, VAN-ja dhe RKP-ja do të japin pak a shumë rezultate të njëjta dhe do të na sigurojnë pak a shumë të njëjtën renditje të alternativave sipas shkallës së pëlqyeshmërisë së tyre. Por mund të ketë disa raste kur përdorimi i NBR-se nga njëra ane dhe VAK-se dhe RKP-se nga ana tjetër të japin rezultate të ndryshme, fakt ky që është bërë objekt i shumë diskutimeve akademike. Megjithatë, në praktike për zgjedhjen e alternativave të investimit përdoret më shumë metoda e NBR-së. 

Për krahasimin e alternativave të ndryshme të investimeve mund të përdoren edhe teknika të tjera, si “Periudha e shlyerjes së investimit”. Kjo metode vlerëson numrin e viteve të nevojshme për të shlyer koston e investimit (pa skontim). Disavantazhi i saj është se nuk merr në konsideratë vlerën në kohë të parasë. Për këtë arsye ajo nuk përdoret shpesh në vlerësimin e projekteve të financuara nga buxheti i shtetit.

2.5.4 Përzgjedhja e alternativës më të mirë (të rekomanduar)

Alternativa më e mirë (e rekomanduara) duhet të përzgjidhet pasi është bërë identifikimi, vlerësimi dhe përshkrimi i të gjitha kostove, përfitimeve dhe risqeve, aty ku vlerësimi i tyre është i mundshëm. Për përzgjedhjen e një alternative mund të përdoren kriteret e mëposhtme: 

· Mundësia e financimit (disponibiliteti i fondeve për financim) është element i rëndësishëm në përzgjedhjen e alternatives së investimit. 

· Nëse është kryer një analizë e plotë kosto-përfitim, ka shumë mundësi që opsioni më i mirë të jetë ai që ka Normën e Brendshme të Kthimit (NBR) më të lartë. Në rast se kostot, përfitimet dhe risqet janë vlerësuar realisht, atëherë NBR-ja është kriteri më i mirë për të gjykuar. 

· Në rastin e analizës së efektivitetit të kostos (niveli më i ulët i metodës së analizës së kostos), alternativa me koston aktuale neto më të ulet (kostoja më e ulët) do të ishte zgjedhja më e mirë. 

· Në analizën e efektivitetit të kostos (por kur alternativat nuk ofrojnë të njëjtin nivel output-i) do të konsiderohet si alternativa më e mirë ajo më koston aktuale neto për njësi më të ulet. 
· Ndikimi më i ulët mesatar periodik (fluksi i fondeve), i cili llogaritet si mesatare e diferencës së përfitimeve të skontuara me kostot periodike të skontuara.

· Përzgjedhja e opsionit duhet të konsiderojë kostot dhe përfitimet që nuk mund të shprehen në terma monetare. 

· Gjykimet duhet të konsiderojë edhe risqet kryesore si dhe supozimet që shoqërojnë realizimin e çdo alternative investimi. 

Shpesh alternativa e rekomanduar e investimit mund të kërkoj një përpunim të mëtejshëm para se të shfaqet si një zgjidhje. Alternativat rrallë janë reciprokisht përjashtuese, për ketë arsye ndodh shpesh që të rishikohen opsionet e tjerë për të parë nëse pjesët e tyre të mira mund të kombinohen me alternativen e preferuar. 

Mbasi alternativa është përzgjedhur ajo duhet të përpunohet në një Propozim Investimi. Në këtë fazë këshillimi është shumë i rëndësishëm. Një gjykim i mëtejshëm duhet të jepet për zbatimin e propozimit, duke përfshire këtu edhe aktivizimin e sektorit privat, opsionet e prokurimit dhe proçeset, si dhe modalitete të tjera që mund të nevojiten mbi menaxhimin e projektit në kuadër të të gjithë programimit.

Nëse alternativat e investimit nuk janë të prezantuara në F-3, FPPI, atëherë brenda këtij formulari duhet të jepet një shpjegim i qartë se pse opsionet alternative nuk janë marrë në shqyrtim.

Kur alternativa e rekomanduar është përzgjedhur, është e nevojshme të rishikohet edhe një herë informacioni në FPPI, duke specifikuar kërkesa të mëtejshme apo duke riformuluar projektin. 
Hapi 2 – Rishikimi i Propozimit të Projektit për Investim nga DEMP-ja
Një kopje elektronike ose e printuar e F-2 dhe F-3 duhet të dorëzohet tek Drejtuesi i Programit. 

Me marrjen e formularëve përkatës, Drejtuesi i Programit duhet të mbledhë Ekipin e Menaxhimit të Programit. 

Ekipi i Menaxhimit të Programit duhet të diskutojë mbi propozimin e projektit për investim, mbi koston dhe përfitimet e tij dhe të bjerë dakort (ose refuzojë) propozimin e projektit për investim. 

Në rast se do të jetë e nevojshme duhet të kërkohet ndihma e stafit teknik (inxhiniereve, nëse projekti përfshin probleme të natyres inxhinierike, dhe/ose Nëpunësit Zbatues për probleme që lidhen me kostot). Drejtuesi i Programit duhet të mundohet të arrijë një konsensus mbi koston indikative të projektit, periudhës së zbatimit, shpërndarjes indikative të kostove në vite, burimet e financimit dhe një vlerësim paraprak të outputeve dhe përfitimeve të projektit. 

Kur, Ekipi i Menaxhimit të Programit arrin në një marrëveshje, mbi informacionin e nevojshëm. Drejtuesi i Programit duhet të nënshkruajë formularin në seksionin përkatës dhe të autorizojë projektin për fazat e mëtejshme të vlerësimit. 

Hapi 3 – Rishikimi i Propozimit të Projektit për Investim nga Nëpunësi Zbatues
Drejtuesi i Programit duhet të diskutojë me Nëpunësin Zbatues të njësisë së qeverisjes së përgjithshme mbi propozimin e projektit për investim e sidomos mbi llogaritjet e kostos dhe përfitimit të projektit të investimit në fjalë, duke përfshirë ketu edhe mundësitë buxhetore të njësisë së qeverisjes së përgjithshme për ta përballuar këtë investim. 

Hapi 4 – Rishikimi i Projekt Propozimit nga Nëpunësi Autorizues 
Në vijim, Drejtuesi i Programit duhet të dorëzojë F-2 (dhe F3 nëse aplikohet) të Nëpunësi Autorizues i njësisë së qeverisjes së përgjithshme. 

Nëpunësi Autorizues duhet të bëjë një vlerësim paraprak mbi projektin e investimit publik në fushën përkatëse dhe njëkohësisht vlerëson nëse informacioni i dhënë në F-2 dhe F-3 siguron që projekti është i pranueshëm dhe realizueshëm nga pikepamja financiare dhe teknike. 
Nëpunësi Autorizues vendos nëse projekti duhet t’i kalojë Grupit për Menaxhimin Strategjik (GMS). Në rast se, Nëpunësi Autorizues e refuzon propozimin e projektit, arsyet e refuzimit duhet të përshkruhen në seksionin përkatës të formularit dhe propozimi i projektit F-2 i kthehet për rishikim Ekipit të Menaxhimit të Programit. Në rast së Nëpunësi Autorizues e pranon propozimin e projektit të investimit, me pas ai/ajo ia paraqet për shqyrtim Grupit për Menaxhimin Strategjik të njësisë së qeverisjes së përgjithshme përkates, si më poshtë.

Hapi 5 – Rishikimi i Projekt Propozimit nga Grupi për Menaxhimin Strategjik (GMS)
Grupi për Menaxhimin Strategjik (GMS) duhet të rëfuzojë projekt-propozimin në rast se;

· cilësia e informacionit është e dobët dhe e pamjaftueshme, ose 

· vlerësimi i kostove të projektit tejkalon në mënyrë të pajustikueshme përfitimet e mundshme që do të vijnë nga realizimi i investimit.

Nëpunësi Autorizues duhet të regjistrojë vendimin e Grupit për Menaxhimin Strategjik në një vend të pershtatshem në F-2 dhe duhet të japi një shpjegim të shkurter rreth arsyes së pranimit ose refuzimit të projekt-idesë në këtë fazë. Ky shpjegim duhet të tregojë nëse projekt-propozimi duhet të rishikohet ose jo nga Ekipi i Menaxhimit të Programit dhe të dorëzohet përsëri tek Grupi për Menaxhimin Strategjik apo nëse kjo projekt-ide duhet të braktiset. 

Në rast se, Nëpunësi Autorizues nuk udhëzon ndryshe, Drejtuesi i Programit duhet të udhëzojë stafin e tij/saj për të vazhduar punën e nevojshme për identifikimin e projektit. 

Diagrama e mëposhtme, përshkruan proçesin e vendimmarrrjes në lidhje përgatitjen dhe analizën e investimeve në njësitë e qeverisjes së përgjithshme.


FAZA 3 – Rishikimi (Analiza), Miratimi dhe Financimi i Projekt-Propozimeve të Investimeve Publike 
Gjatë kësaj faze, rishikimi i projekt-propozimeve të investimeve kalon nëpër hapat e mëposhtëm:

· Analiza e projekt-propozimit nga Ministria e Financave/Drejtoria e Menaxhimit të Investimeve Publike

· Shqyrtimi i projekt-propozimeve (projektet e mëdha) nga Grupi i Menaxhimit të Buxhetit 
· Shqyrtimi i projekteve të përzgjedhura (me kosto shumë të lartë ose të projekteve të debatueshme) nga Komiteti i Planifikimit Strategjik 

· Shqyrtimi i propozimeve për investim nëpërmjet proçesit të rishikimit të PBA-së/Buxhetit Vjetor nga Drejtoria e Analizës së Buxhetit dhe Grupi i Menaxhimit (Rishikimit) të Buxhetit (projektet e vogla) 

· Miratimi i financimit dhe përfshirja në PBA/Buxhetin Vjetor

Diagrama e mëposhtme pasqyron proçesin e vendimmarrjes për rishikimin (analizën), miratimin dhe financimin e projekt-propozimeve të investimeve publike. 


Hapi 1 – Paraqitja e projekt-propozimit të investimit nga njësitë e qeverisjes së përgjithshme në Ministrinë e Financave.
Pasi projekt-propozimet janë miratuar nga Grupet për Menaxhimin Strategjik të njësive të qeverisjes së përgjithshme, ato i dërgohen Ministrisë së Financave për një rishikim të mëtejshëm.

Projekt-propozimet e investimeve që i dërgohen Ministrisë së Financave:

· Paraqiten nëpërmjet afateve të përcaktuara për paraqitjen e kërkesave buxhetore të Programit Buxhetor Afatmesëm, ose 

· në çdo kohë gjatë vitit, kur ato përgatiten nga njësitë e qeverisjes së përgjithshme (jashtë afateve të kërkesave buxhetore të Programit Buxhetor Afatmesëm).

Projekt-propozimet duhet të firmosen nga Nëpunësi Autorizues i njësisë së qeverisjes së përgjithshme dhe t’i dërgohen Drejtorit te Përgjithshem në Drejtorinë e Përgjithshme të Buxhetit në Ministrinë e Financave.
Hapi 2 – Analiza e Projekt-Propozimeve nga Drejtoria e Përgjithshme e Buxhetit në Ministrinë e Financave.
Drejtoria e Përgjithshme e Buxhetit kryen fillimisht një shqyrtim në lidhje me cilesinë/saktësinë e projekt-propozimeve.

Shqyrtimi fillestar dhe vlerësimi i propozimeve nga Drejtoria e Përgjithshme e Buxhetit në MoF konsiston (jo e limituar) në listën e kritereve të mëposhtme: 

· A janë formuluar objektivat në mënyrë të qartë dhe a lidhen ato me synimin kryesor si dhe me objektivat e Programit?
· A përqendrohet propozimi mbi outputet - a janë identifikuar outputet në mënyrë të qartë dhe a janë ato të krahasueshme me inputet?A kontribuojnë këto outpute në objektivat përfundimtare?

· A janë identifikuar të gjitha alternativat (opsionet) e mundshme që lidhen me projekt-propozimin, për shëmbull: cilësia ose sasia e outputit; kostot; ndarja në faza; vendndodhja; etj? A është shqyrtuar të paktën në mënyrë të hollësishme alternativa “investim minimal”?

· A është përjashtuar ndonjë alternativë (opsion) potenciale dhe premtuese përpara vlerësimit të detajuar? A janë justifikimet për përjashtimin e alternativave të qarta dhe bindëse?
· A janë vlerësuar në mënyrën e duhur kostot kapitale, ato operacionale (përfshihen shpenzimet korente, për stafin, mirëmbajtja, administrimi) si dhe përfitimet ?
 - kosto dhe shpenzime të tjera që mund të shprehen në terma monetar, psh. kursimi në kosto, vlera e mbetur në fund, etj?

 - vlerësim sasior ose të paktën përshkrime të atyre kostove dhe përfitimeve, të cilat nuk mund të vlerësohen lehtësisht në terma monetare?

· A janë shprehur në terma reale dhe a janë skontuar me normën e duhur të gjitha kostot dhe përfitimet? 
· A janë identifikuar të gjitha risqet dhe parakushtet për çdo alternativë investimi? 
· A është e qartë periudha kohore për të gjitha kostot dhe përfitimet për secilën alternativë investimi?
· A janë shprehur në mënyrë të qartë arsyet për përzgjedhjen e alternativës së rekomanduar? 

· A janë paraqitur rezultatet në menyrë të qartë? A është e qartë për secilën alternativë se kush do të përfitojë dhe kush do të financojë koston?

Në përfundim të përzgjedhjes fillestare të projekt-propozimeve nga Drejtoria e Përgjithshme e Buxhetit në Ministrinë e Financave:

· nëse cilësia e projekt-propozimit të investimit është e pranueshme, Drejtoria e Përgjithshme e Buxhetit në Ministrinë e Financave e regjistron propozimin në “Data-Base-in e Investimeve”. Në këtë fazë, projekt-propozimit i vendoset një “numër identifikimi” nga Drejtoria e Përgjithshme e Buxhetit në Ministrinë e Financave,
· nëse cilësia e projekt-propozimit të investimit NUK është e pranueshme, atëhere Drejtoria e Përgjithshme e Buxhetit në Ministrinë e Financave ia kthen njësisë së qeverisjes së përgjithshme për rishikim dhe përmirësime të mundshme.

Hapi 3 – Shqyrtimi i Projekt-Propozimeve të Investimeve të Mëdha (të paraqitura jashtë afateve të paraqitjes së kërkesave buxhetore të Programit Buxhetor Afatmesëm) nga Grupi i Menaxhimit të Buxhetit dhe Këshilli i Ministrave.
Projektet relativisht të mëdha (zakonisht “Kategoria II dhe III”), që paraqiten jashtë afateve të paraqitjes së kërkesave buxhetore të Programit Buxhetor Afatmesëm, pasi janë miratuar nga Drejtoria e Përgjithshme e Buxhetit në Ministrinë e Financave dërgohen për shqyrtim të posacëm nga Grupi i Menaxhimit të Buxhetit para se të konsiderohen në kërkesat buxhetore të Programit Buxhetor Afatmesëm. 
Grupi i Menaxhimit të Buxhetit përbehet nga përfaqësues të lartë të:
· Ministrisë së Financave;

· Departamentit të Programimit të Zhvillimit, Financimeve dhe Ndihmës së Huaj në Këshillin e Ministrave;

· Ministrisë së Integrimit; 
· Ministrisë së Zhvillimit Ekonomik, Tregtisë, Turizmit dhe Sipërmarrjes
· Përfaqësues ad-hoc nga institucione të tjera në varesi të problemit që do të diskutohet.

Grupi i Menaxhimit të Buxhetit mblidhet në mënyrë të rregullt periodike për të shqyrtuar investimet e një kostoje të konsiderueshme, të cilat paraqiten jashtë afateve të paraqitjes së kërkesave buxhetore të Programit Buxhetor Afatmesëm. Propozimet për investime që paraqiten brenda afateve të paraqitjes së kërkesave buxhetore të Programit Buxhetor Afatmesëm rishikohen, si pjesë integrale e proçesit të rishikimit të kërkesave buxhetore të Programit Buxhetor Afatmesëm. 

Zyrtarët e Grupit të Menaxhimit të Buxhetit do të veçojnë projektet e diskutueshme ose me vlera të mëdha, të cilat do t’i kalojnë për shqyrtim dhe miratim në Qeveri. 
Grupi i Menaxhimit të Buxhetit do të shqyrtojë propozimet për investim duke u fokusuar në përputhjet me politikat, kostot e projekteve, mundësinë e financimit, si për shëmbull: A është projekti pjesë e prioriteteve të Qeverisë? A do të krijojë kjo probleme në parashikimet fiskale të Qeverisë? Është projekti financiarisht i realizueshëm? A ka donatorë të përfshirë, etj.

Disa kritere të përgjithshme për Grupin e Menaxhimit të Buxhetit/ Komitetin e Planifikimit Strategjik në përzgjedhjen, miratimin dhe financimin e projekteve të investimeve publike: 

· Impakti strategjik –propozimet e reja për investim kanë impakt strategjik në shoqëri, nëse kanë ndikime afatgjata për të. Në këtë kuadër duhet marrë parasysh shkalla e ndikimit të propozimit për investim dhe përputhja e tij me strategjinë e sektorit, programit ose fushës së ndikimit.

· Arsyetimi ekonomik – propozimi për investim duhet të mbështetet në një analizë të plotë ekonomike, e cila duhet të jetë një analizë kosto-përfitim, bazuar në një vlerësim të të gjitha alternativave (opsioneve) të mundshme të investimit. 
· Mundësia e financimit të projektit të investimit – propozimet duhet të jenë të përballueshme dhe duhet të kenë të zhvilluar një plan financiar të realizueshëm. Kjo vlen për kostot e investimit (kapitale), si dhe për kostot periodike, të cilat mund të lindin si rezultat i një investimi. 
· Mundësia e realizimit – të gjitha propozimet per investim duhet të vlerësohen për mundësinë e realizimit fizik të tyre dhe duhet të shihet nëse janë marrë masat e nevojshme për këtë nga menaxhuesit e projektit/programit. 
· Organizimet menaxheriale dhe proçedurat tregtare – propozimet duhet të marrin parasysh të gjitha marreveshjet e partneritetit, marrëveshjet tregtare, proçedurat e prokurimit; ndikimin në treg; si do te menaxhohen kontratat deri në përfundimin e tyre, etj. 
· Impakti rregullator – duhet të vlerësohet impakti i propozimeve të reja në ambientin dhe çështje që lidhet me funksionimin e biznesit. 
· Legjislacion – duhet konsideruar edhe ndryshime specifike të legjislacionit të nevojshëm që mund të lidhet në mënyrë të veçantë me realizimin e investimit e më tej. 

· Kontrolli dhe menaxhimi i informacionit – përveç informacionit për çdo propozim mund të kërkohet informacion shtesë i nevojshëm për vlerësim mbas kryerjes së investimit, mbështjetjen me IT etc. 
· Impakti social dhe/ose mjedisor – duhet të konsiderohet impakti social (në nivelin e papunësisë, varfërisë, grupeve të prekshme, gjinitë) dhe impakti mjedisor (përfshirë këtu edhe cilësinë e ujit dhe të ajrit, përdorimin e tokës, zhurmën e shkaktuar dhe mbetjeve të dëmshme).
Nëse miratohet nga Grupi i Menaxhimit të Buxhetit, projekti hyn në database-in e projekteve të Drejtorisë së Përgjithshme të Buxhetit në Ministrinë e Financave, për t’u konsideruar gjatë fazës së rishikimit të proçesit të kërkesave buxhetore të Programit Buxhetor Afatmesëm. 

Projektet e shqyrtuara dhe miratuara nga Komiteti i Planifikimit Strategjik përfshihen automatikisht në kërkesat buxhetore të Programit Buxhetor Afatmesëm.
Projektet që refuzohen nga Grupi i Menaxhimit të Buxhetit ose Komiteti i Planifikimit Buxhetor u rikthehen njësisë së qeverisjes buxhetore për rishikim të mëtejshëm dhe për riparaqitje të tyre me të drejtë “apelimi”.

Hapi 4 – Shqyrtimi i propozimeve për investim brenda afateve të proçesit të Programit Buxhetor Afatmesëm 

Projektet e vogla, zakonisht projekte të “Kategorisë I” ose “Kategorisë II”, të cilat nuk janë shqyrtuar paraprakisht më parë nga Grupi i Menaxhimit të Buxhetit, paraqiten në afatet normale të kërkesave buxhetore të Programit Afatmesëm Buxhetor. 

Pas përzgjedhjes nga Drejtoria e Përgjithshme e Buxhetit në Ministrinë e Financave dhe ndjekjes së proçedurave të mësipërme, projektet paraqiten në Drejtorinë e Analizav ehd Programimit Buxhetor, e cila është përgjegjëse për mbledhjen e të gjitha kërkesave buxhetore në kuadër të Programit Buxhetor Afatmesëm për njësitë e qeverisjes së përgjithshme. 

Drejtoria e Programimit Buxhetor grumbullon kërkesat buxhetore të njësive të qeverisjes së përgjithshme dhe përgatit një draft përfundimtar të Programit Buxhetor Afatmesëm dhe Buxhetit Vjetor, i cili më pas paraqitet para Grupit të Menaxhimit të Buxhetit. 

Nisur nga rezultatet e vlerësimit të përmendur më sipër, Drejtoria e Programimit Buxhetor dhe Grupi i Menaxhimit të Buxhetit bëjnë vlerësimin e investimeve bazuar në kriteret e mëposhtme (të cilat nuk janë ekskluzive e mund të zgjerohen sipas rastit):

· prioritizimi, i lidhur me politikat dhe objektivat e programit;
· mundësia e financimit, bazuar në tavanet e dhëna të sektorit/programit;
· impakti periodik dhe mundësia financiare për të përballuar kostot periodike (korrente); 
· përfitimet e pritshme, në veçanti të ardhurat që krijohen si rezultat i investimit. 
Pasi rishikohet nga Grupi i Menaxhimit të Buxhetit dhe diskutohet (nëse është e nevojshme) me njësitë e qeverisjes së përgjithshme, drafti i Programit Buxhetor Afatmesëm ose Buxhetit Vjetor paraqitet në Qeveri për rishikim përfundimtar dhe miratim. 

Propozimet për investim, të cilat nuk janë të përfshira për financim në Programin Buxhetor Afatmesëm/Buxhetin Vjetor, kthehen në Drejtoria e Përgjithshme e Buxhetit në Ministrinë e Financave për t’u mbajtur në database-in e investimeve me qëllim që të konsiderohen për financim në vitet e ardhshme ose t’u paraqiten donatorëve për financim të mundshëm prej tyre. 




Përkufizime 








Investimi publik kryhet nga/ose në emër të sektorit publik dhe realizohet nëpërmjet projekteve të investimeve. Projekti i investimit, si pjesë e një Programi të Shpenzimeve Publike, është një grup aktivitetesh të projektuara për të realizuar produkte të caktuara, brenda një afati kohor. 


Programi i Shpenzimeve Publike është një grup aktivitetesh, që mund të menaxhohen së bashku dhe që realizojnë produkte, të cilat ndikojnë direkt ose indirekt (si input për aktivitete të tjera) për arritjen e objektivave të politikave të programit, të paraqitura në Buxhetin e Shtetit.


Cikli i projekteve të investimeve është pjesë integrale e Ciklit të Menaxhimit të Shpenzimeve Publike. 


Projekti i investimit, i cili do t’iu nënshtrohet proçedurave në vijim, do të konsiderohet shpenzimi kapital që:


rezulton në një shtesë të aktiveve (aseteve); 


ka një jetëgjatësi më të madhe se një vit; dhe 


ka vlerë më të lartë se 1,000,000 Lek.

Si rregull, alternativat e investimit duhet të identifikohen për të gjitha nivelet e vlerësimit.


Për projekte investimi të vogla – “Kategoria I”, niveli bazë i vlerësimit - disa alternativa investimi duhet të identifikohen, por kostot dhe të ardhurat duhet të llogariten/vlerësohen vetëm për alternativën e preferuar (rekomanduar), sikurse tregohet në formularin F – 2, FPPI.


Për projekte investimi të mëdha – “Kategoria II e III”, niveli i mesëm dhe i plotë i vlerësimit - vlerësimet e alternativave duhet të bëhen për të paktën dy ose tre alternativa, “investim minimal” dhe “investim i konsiderueshëm”, përfshi edhe alternativën e preferuar/të rekomanduar.








Ky koncept nënkupton skontimin e kostove dhe përfitimeve. Norma me te cilën do të skontohen vlerat e ardhshme (të kostove dhe përfitimeve) mund të konsiderohet si norma negative e interesit. Zotëruesi i parave kërkon të kompensohet për atë pjesë të konsumit të tanishëm nga i cili ai heq dorë, duke i investuar paratë për një përfitim në të ardhmen. Ky kompensim nënkupton interesin, që do të shtohej për atë pjesë të parave në fund të periudhës. Por le të marrim edhe situatën e kundërt, kur një individi i ofrohet e njëjta shume parash, të cilën mund ta marri tani ose pas një viti. Përderisa shumat janë nominalisht të njëjta dhe nuk ka norme kompensuese, njerëzit do të preferonin t'i merrnin paratë menjëherë. Në qoftë se e njëjta shumë do të ofrohej (jepej) një vit më vonë do të vlente më pak, të paktën sa shuma e interesit që do të përfitohej nëse paratë do të jepeshin hua. Norma e skontimit (NS) mat (vlerëson) sa më pak vlen një shumë e caktuar parash për çdo vit që kalon. Për projekte me ndikime afatgjata (mbi njëzet vjet) është rekomanduar shpeshherë përdorimi i një norme skontimi zbritëse, për shkak të pasigurisë që ekziston për të ardhmen, përkundrejt asaj fikse, standarte.





Mbas aprovimit nga Grupi për Menaxhimin Strategjik, çdo Ekip i Menaxhimit të Programit duhet të prioritarizojë projektet e investimeve në procesin e prioritarizimeve të output-eve të çdo programi respektiv, për përfshirjen e tyre në kërkesat buxhetore të Programit Buxhetore Afatmesëm, e për t’i dërguar më pas në Ministrinë e Financave për rishikim dhe financim.

Per investime te vogla – Kategoria I – opsionet duhet te identifikohen ,por do te vleresohen vetem opsionet “te preferuara/te rekomanduara”


Per investime te medha - Kategoria II - (niveli mesatar I vleresimit), vleresimet e opsioneve duhet te ndermerren , per te pakten per alternativen ‘do minimum’, dhe per opsionet e “preferuara/te rekomanduara”. 











SHËNIM: Proçedurat e mësipërme aplikohen edhe për përgatitjen e propozimeve të projekteve me financim të huaj (deri sa proçedura më të detajuara të përgatiten për këto të fundit).








� Nje metode e percaktimit te kostove marxhinale eshte duke llogaritur koston e plote nga e cila do te zbritet vlera e alternatives ˝nuk investohet˝, por shpesh kalkulimi i vleres se plote te kostove dhe perfitimeve te alternatives ˝nuk investohet˝ mund te jete i veshtire te gjenden


� Metoda qe perdoret per gjetjen e vleres se mbetur te nje objekti (aktivi) per qellime te metodes kosto/perfitim eshte korrektimi i vleres fillestare per çdo vit qe kalon. Psh nje objekt me nje vlere fillestare 1milion Lek dhe jetegjatesi 20 vjet, do te kete nje vlere te mbetur prej 500,000 Lek pas 10 vitesh, duke humbur mesatarisht 1/10 e vleres ne vit.


� Amortizimi nuk duhet te konsiderohet si kosto financiare, por duhet ne merret ne konsiderate kur llogaritet «vlera e mbetur» e investimit, si ne shembullin e mesiperm. 


� Skontimi eshte nje koncept i ndryshem nga inflacioni dhe bazohet ne parimin se pergjithesisht njerezit preferojne me shume ti kene te mirat e perfitimet sot se sa ne te ardhmen. Kjo njihet si “preferenca kohore”. Shoqeria si e tere preferon gjithashtu te marre te mirat e perfitimet sa me shpejt dhe te shtyje kostot per brezat e ardhshem.

